奉和聖製送張尚書巡邊
作者：崔泰之
朝代：唐

paragraphs: 南庭胡運盡，北斗將星飛。
旗鼓臨沙漠，旌旄出洛畿。
關山遶玉塞，烽火映金微。
屢獻帷謀策，頻承廟勝威。
躞蹀臨河騎，逶迤度隴旂。
地脈平千古，天聲振九圍。
車馬生邊氣，戈鋋駐落暉。
夏近蓬猶轉，秋深草木腓。
餞送紆天什，恩榮賜御衣。
佇勒燕然頌，鳴騶計日歸。